I  1. Ur brenin eus-a Iwerni,  E-doa ur verc'h da zimeziñ  Eus ar briñsezed ar vravañ,  Hag hi he añv Enora.    2. Gant leizh e oa bet goulennet  Hag oll e oant bet distaolet  Nemed an Aotrou bras Efflamm  Mab d'ur brenin all, ha drant-flamm.    3. Med lakaet e-doa en e benn  Moned da ober pinijenn.  En ur manati, en ur c'hoad  Ha mond  kuit digant e c'hrweg vad.    4. Deiz an eured, e-kreiz an noz,  An holl er gwele kousket kloz,  Deus he c'hichen e oa lammet,  Ha maez d'eus ar gambr, didrouz naet;    5. Ha maez d'eus ar palez a eas,  Na den ebet na zihunas ;  Ha pell d'eus ar gêr skañv ha feul,  Nemet e gi-red en e heul ;    6. Hag eñ degouezhet gant an traezh,  Ha klask ul lestr bennak a reas :  Kaer e-doa sellet a bep-tu,  'Wele nikun gant an noz du.    7. Ken a zavas al loar en neñv,  Hag e welas en e gichen  Un arc'hig toull hag hi kollet,  Hag hi taolet ha distaolet.    8. Efflamm a grogas ennezhi,  Hag a bignas kerkent enni,  Ha n'oa ket c'hoazh savet an deiz,  Pa oa tostik-tost ouzh a Vreizh.    9. Breizh neuze a oa trubuilhet  Gant loened gouez ha dragoned,  Hag a wallgase ar c'hanton  Ha, dreist an holl, bro Lannuon.    10. Kalz anezho oa bet lazhet,  Gant penn-tiern ar  Vretoned,  Arzhur, a n'eus kavet e bar,  Abaoe 'mañ war an douar.    11. Pa zouaras Sant Efflamm,  Ar roue ' welas oc'h emgann,  E varc'h taget en e gichen,  Gwad deus e 'fri, ha war e gein.    12. Ul loen gouez gantañ tal-oc'h-tal,  Ul lagad ruz e-kreiz e dal,  Skantoù glas en-dro d'e zivskoaz,  Kement hag ur c'hole daou vloaz ;    13. E lost evel ur viñs houarn,  E veg digor rez e zivskouarn,  Skilfoù ennañ gwenn ha lemmet  Evel an hoc'h-gouez, hed-ha-hed.    14. Tri deiz oant en kann evel-se,  Heb bezañ 'n eil 'vit egile,  Hag ar roue mont da fatañ  Pa zegouezhas Efflamm gantañ.    15. Ar roue Arzhur lavaras  Da Sant Efflamm, dal' m'e welas :  - Plijfe deoc'h, aotrou pirc'hindour,  Degas din-me ul lommig dour ?    16.- Mar plij d'an Aotrou benniget,  Dour a-walc'h a vezo kavet.-  Hag eñ da skeiñ gant penn e vazh,  Dre deir gwech, war beg ar  Roc'h-c'hlas    17. Ken a zilammas ur vammenn  A-zioc'h beg ar garreg, rak-an-neñv,  A dorras d'Arzhur e sec'hed,  Hag a roas dezhañ nerzh ha yec'hed.    18. Hag eñ d'an dragon adarre,  Ha plantañ 'n e veg e gleze ;  Ken a laoskas ur skrijadenn,  Ha 'kouezas er mor war e benn.    19. Ar roue pa 'neus eñ lazhet,  D'an den Doue e-neus lâret :  - Deut, m'ho ped, da balez Arzhur,  M'ho lakay en ho plijadur.    20. - Salokras, Aotrou,  na din ket,  D'al lean am-eus soñj moned.  Mar plij ganeoc'h, me a chomo  Er roz-mañ, keit ha ma vin bev.-